Washington, 4. aprill 1949    Käesoleva lepingu osalised kinnitavad oma usku Ühinenud Rahvaste Organisatsiooni harta eesmärkidesse ja põhimõtetesse ning soovi elada rahus kõigi rahvaste ja valitsustega.    Nad on kindlalt otsustanud kaitsta oma rahvaste vabadust, ühispärandit ja ühiskonda, mis rajaneb demokraatia, isikuvabaduse ja õiguse ülimuse põhimõtetel.  Nad püüavad soodustada Põhja-Atlandi piirkonna stabiilsust ja heaolu.  Nad on otsustanud ühendada oma jõupingutused kollektiivse  kaitse ning rahu ja julgeoleku säilitamise nimel.    Seepärast on nad sõlminud käesoleva Põhja-Atlandi lepingu:    Artikkel 1  Lepinguosalised kohustuvad vastavalt Ühinenud Rahvaste Organisatsiooni hartas sätestatule lahendama kõik rahvusvahelised vaidlused, millesse nad võivad osutuda segatuks, rahumeelsete vahenditega niisugusel viisil, mis ei ohusta rahvusvahelist rahu ja julgeolekut, samuti hoiduma jõuga ähvardamisest või jõu kasutamisest viisil, mis ei ole kooskõlas  Ühinenud Rahvaste Organisatsiooni eesmärkidega.    Artikkel 2  Lepinguosalised aitavad kaasa rahumeelsete ja sõbralike rahvusvaheliste suhete edasisele arendamisele oma sõltumatute institutsioonide tugevdamise, nende institutsioonide tegevuse aluseks olevate põhimõtete parema mõistmise ning stabiilsust ja heaolu tagavate tingimuste arendamise kaudu. Nad püüavad vältida konflikte oma rahvusvahelises majanduspoliitikas ning soodustada kõigi ja üksikute lepinguosaliste vahelist  majanduskoostööd.    Artikkel 3  Käesoleva lepingu eesmärkide tõhusamaks saavutamiseks asuvad lepinguosalised eraldi ja ühiselt nii omaabi kui ka vastastikuse abi korras kindlustama ja arendama oma individuaalset ja kollektiivset võimet osutada vastupanu relvastatud rünnakule.    Artikkel 4  Lepinguosalised konsulteerivad omavahel alati, kui neist kellegi arvates on ohustatud mis tahes lepinguosalise territoriaalne terviklikkus, poliitiline sõltumatus või julgeolek.    Artikkel 5  Lepinguosalised lepivad kokku, et relvastatud rünnakut neist ühe või mitme osalisriigi vastu Euroopas või Põhja-Ameerikas käsitletakse rünnakuna nende kõigi vastu ning sellest tulenevalt lepivad kokku, et niisuguse relvastatud rünnaku korral asub igaüks neist, rakendades Ühinenud Rahvaste Organisatsiooni harta artiklis 51 sätestatud õigust individuaalsele või kollektiivsele enesekaitsele, sel viisil rünnatud lepinguosalist või lepinguosalisi abistama, rakendades üksi ja koos teiste  lepinguosalistega abinõusid, mida ta peab vajalikuks, sealhulgas relvajõudude kasutamist, eesmärgiga taastada ja säilitada Põhja-Atlandi piirkonna julgeolek.    Igast niisugusest relvastatud rünnakust ning selle tõrjumiseks rakendatud abinõust teavitatakse viivitamatult julgeolekunõukogu. Nimetatud abinõude kasutamine lõpetatakse, kui julgeolekunõukogu on rakendanud rahvusvahelise rahu ja julgeoleku taastamiseks ja säilitamiseks vajalikke abinõusid.    Artikkel 6  Artikli 5  järgi mõistetakse relvastatud kallaletungina ühele või mitmele lepinguosalisele: